**ADATVÉDELMI TÁJÉKOZTATÓ**

**a Pannon Egyetem Pannon Nyelvvizsgaközpont nyelvvizsgáztatással kapcsolatos adatkezeléseiről**

# **Jogszabályi háttér**

A Pannon Egyetem Pannon Nyelvvizsgaközpont (8200 Veszprém, Wartha V. u. 1. II. emelet, adószám: 15308816-2-19, OM azonosító: FI80554, akkreditációs azonosító:AK-XIX/1/2002.) (továbbiakban Nyelvvizsgaközpont) nyelvvizsgáztatás-szolgáltatást nyújt a jelentkezők számára. A nyelvvizsga letételének részletes feltételeit az idegennyelv-tudást igazoló államilag elismert nyelvvizsgáztatásról és a külföldön kiállított, idegennyelv-tudást igazoló nyelvvizsga-bizonyítványok Magyarországon történő honosításáról szóló 137/2008. (V.16.) Kormány rendelet (továbbiakban Korm.rend.), valamint a Nyelvvizsgaközpont – Oktatási Hivatal Nyelvvizsgáztatási Akkreditációs Központ (továbbiakban OH NYAK) által akkreditált – vizsgaszabályzata határozza meg. A Nyelvvizsgaközpont az információs önrendelkezési jogról és az információszabadságról szóló 2011. évi CXII. törvény (továbbiakban Infotv.) 20. § alapján a nyelvvizsgáztatással kapcsolatos adatkezelésének feltételeiről az alábbi tájékoztatást adja.

# **Kik kezelhetik a vizsgázó adatait?**

A nyelvvizsgázatással kapcsolatos személyes adatok adatkezelői a Nyelvvizsgaközpont erre feljogosított munkatársai, illetve a Nyelvvizsgaközponttal szerződéses jogviszonyban álló Vizsgahelyek adatfeldolgozói. Az adatkezelésben érintett személyek titoktartási nyilatkozatot írnak alá, az adatkezelést érintő érdemi döntést nem hozhatnak, a tudomásukra jutott személyes adatokat kizárólag az adatkezelő rendelkezései szerint dolgozhatják fel.

# **Az adatkezelés jogalapja és időtartama**

A leendő vizsgázó a jelentkezésével (online vagy papír alapú) egyidejűleg igazolja, hogy a Nyelvvizsgaközpont Vizsgaszabályzatát és az Adatkezelési tájékoztatót elolvasta, elfogadja, és az adatkezeléshez hozzájárul. Az adatkezelés a vizsgázó jelentkezéssel megadott egyértelmű és önkéntes hozzájárulásán alapul (Infotv. 5.§ (1) a); 8.§ (1) a)). A nyelvvizsgáztatás-szolgáltatás nyújtásával kapcsolatban emellett több, egyrészt a Korm. rendeletben, másrészt az Oktatási Hivatalról szóló 121/2013. (IV.26.) Korm. rendelet 3.§ j) pont, 5.§ és 20§ alapján fennálló – e tájékoztatásban részletezett – jogi kötelezettségnek is meg kell felelni, így az adatkezelésre az Infotv. 6.§ (5) bekezdésben foglaltak alapján is sor kerül az adatkezelőre vonatkozó jogi kötelezettség teljesítése céljából. Az adatkezelés az érintett hozzájárulásának visszavonásáig, illetve a jogi kötelezettségek teljesítéséig tart. A szóbeli vizsgán készült hangfelvételek és az írásbeli dolgozatok megőrzési ideje – a Korm. rend. és az OH NYAK által közzétett AK alapján 3 év.

# **A jelentkezés során kezelt adatok köre**

A nyelvvizsgára történő jelentkezés történhet papír alapon, vagy online, melyek során a leendő vizsgázó az alábbi adatait adja meg:

* Személyi azonosító adatait (jelentkező neve, anyja neve, születési helye, ideje). Ezen adatok kezelésének célja a jelentkező egyértelmű azonosítása, valamint a Korm. rendelet 4.§ (4) bekezdése és az 5.§ (2a) bekezdése alapján a nyelvvizsga-anyakönyv kitöltése.
* A választott nyelvvizsgával kapcsolatos adatok (vizsganyelv, vizsgahely, vizsgaszint, vizsga típusa és dátuma), melyek kezelésének célja a nyelvvizsga lebonyolításának biztosítása; valamint a Korm. rendelet 4.§ (4) bekezdése és az 5.§ (2a) bekezdése alapján a nyelvvizsga-anyakönyv kitöltése.
* A jelentkező levelezési címét, e-mail címét, telefonszámát a hivatalos iratok kézbesítése, valamint a vizsga lebonyolításához szükséges kapcsolattartás céljából.
* A jelentkező nemét, mely adat az Oktatási Hivatal felé történő kötelező (statisztikai célú) adatszolgáltatást célozza.

# **A nyelvvizsga során keletkezett személyes adatok kezelésének feltételei**

A nyelvvizsga során az érintett által megadott adatokon kívül további személyes adatok jönnek létre:

* A szóbeli vizsgáról hangfelvétel készül. A hangfelvétel készítésének célja, hogy szükség esetén az újraértékelésre jogosultsággal rendelkező vizsgáztató bizottság tájékozódhasson, ezért a hangfelvételt megismerni kizárólag az eljáró, újraértékelést végző bizottság jogosult. A hangfelvétel készítésének másodlagos célja, hogy a Vizsgaközpont vizsgáztatóinak szakmai tevékenységét felügyelő szakhatóság vizsgálati eljárása során abból tájékozódhasson a szakmai munkáról, ezért ennek során a hangfelvétel megismerésére a szakhatóság kirendelt ellenőre, illetve a Vizsgaközpont illetékes vezetője jogosult. A Vizsgaközpont tájékoztatja a vizsgázót, hogy a hangfelvétel a vizsgán megszólaló valamennyi személy hanganyagát tartalmazza, ennek megfelelően a személyes adatok védelme érdekében a fent írtaktól eltérő személyeknek (beleértve a vizsgán résztvevőket is) nem kiadható. Ezt a tényt a vizsgázó a jelen tájékoztatás aláírásával tudomásul veszi és elfogadja.
* Az írásbeli vizsga keretében elkészített és beadott válaszlapok, amely dokumentumok kezelésének célja a vizsga eredményének megállapítása, valamint a Korm. rend. 4.§ (4) bekezdése és az 5.§ (2a) bekezdése alapján a nyelvvizsga-anyakönyv kitöltése. Az értékelők az értékelés befejezése után a válasz- és feladatlapokat haladéktalanul visszaküldik a Vizsgaközpontba.
* A vizsga értékelése, eredménye, a vizsgarészenként elért pontok és a vizsgán elért pontszám az elérhető összpontszám százalékában kifejezve, mely adatkezelés célja a Korm. rend. 4.§ (4) bekezdése és az 5.§ (2a) bekezdése alapján a nyelvvizsga-anyakönyv kitöltése.
* A bizonyítvány száma, mely adat kezelésének célja a Korm. rend. 4.§ (4) bekezdése és az 5.§ (2a) bekezdése alapján a nyelvvizsga-anyakönyv kitöltése.

# **Az adatok megismerhetősége**

A személyes adatokat az adatkezelő erre feljogosított munkatársai, valamint a feladataik ellátásának körében az adatfeldolgozók ismerhetik meg. A személyes adatokat megismerő személyek mindegyike titoktartási nyilatkozatot ír alá. A személyes adatok – jogi kötelezettség teljesítése érdekében – továbbíthatók a felügyeleti feladatokat ellátó Oktatási Hivatal számára. Az adatkezelő emellett kizárólag esetleges jogszabályi kötelezettség alapján továbbít személyes adatokat más szerv vagy személy részére.

# **Vizsgázók jogai és a jogorvoslati lehetőségek**

Az erre vonatkozó Infotv. 14-15.§-ai alapján az érintett tájékoztatást kérhet a személyes adatait érintő adatkezelés körülményeiről.

A vizsgázó erre irányuló igényét írásban a Nyelvvizsgaközpont postacímére eljuttatott kérelemmel kezdeményezheti. Amennyiben a tájékoztatás személyes adatokat is érint, biztosítani kell, hogy ahhoz kizárólag az érintett fél férjen hozzá. Az érintett az Infotv. alapján kérheti a téves, pontatlan, vagy hiányos adatainak helyesbítését.

Az érintett hozzájárulásával kezelt adatok tekintetében az érintett kérheti a személyes adatainak törlését. A személyes adat nem törölhető, ha annak kezelésére az Infotv. 6.§ (5) pontja alapján a Vizsgahelyre vonatkozó jogi kötelezettség teljesítése céljából kerül sor. Az érintettet e tényről tájékoztatni kell. Az érintett ez esetben élhet az Infotv. 21.§-ban foglalt tiltakozás jogával, melyet az adatkezelő a kérelem benyújtásától számított legrövidebb időn, de legfeljebb 15 napon belül megvizsgál, annak megalapozottsága kérdésében döntést hoz, és a döntésről a kérelmezőt írásban tájékoztatja.

A személyes adatok mellett törölni kell, ha

* az adatok kezelése jogellenes,
* az adatok hiányosak vagy tévesek,
* az adatkezelés célja megszűnt,
* az adatok törlését a bíróság vagy a Hatóság elrendelte.

A helyesbítés, törlés vagy tiltakozás iránti igény – az érintett egyértelmű személyazonosítása mellett – személyesen vagy írásban kezdeményezhető. A helyesbítést és az adatok törlését az adatkezelő 15 napon belül elvégzi. Amennyiben a személyes adatok kezelésével kapcsolatban jogsérelem következett be, vagy annak közvetlen veszélye fennáll, az érintett a Nemzeti Adatvédelmi és Információszabadság Hatóságnál (NAIH, [www.naih.hu](http://www.naih.hu)) bejelentéssel vizsgálatot kezdeményezhet. Az érintett a tájékoztatási, helyesbítési, törlési vagy tiltakozási jogának megsértése esetén bírósághoz fordulhat. Amennyiben a személyes adatok jogellenes kezelésével az adatkezelő az érintettnek kárt okoz, vagy a személyiségi jogait megsérti, az érintett kártérítést, illetve sérelemdíjat követelhet.